पाक को अमेरिकी सहयोग पर विचार हो : जैक्सन  
ओबामा के एक निकटतम सहयोगी का कहना है कि अल-कायदा सरगना ओसामा बिन लादेन का अध्याय समाप्त होने के बाद अमेरिका-पाकिस्तान के रिश्तों पर फिर से विचार किया जाना चाहिए।
अमेरिकी राष्ट्रपति बराक ओबामा के एक निकटतम सहयोगी का कहना है कि अल-कायदा सरगना ओसामा बिन लादेन का अध्याय समाप्त होने के बाद अमेरिका-पाकिस्तान के रिश्तों पर फिर से विचार किया जाना चाहिए।  उन्होंने यह भी कहा कि करीब 20 लाख भारतीय-अमेरिकियों को वाशिंगटन को इस बात के लिए राजी करना चाहिए की पाकिस्तान नहीं भारत, अमेरिका का सच्चा सहयोगी है। डेमोक्रेटिक पार्टी के वरिष्ठ एवं शक्तिशाली नेता तथा अमेरिका की प्रतिनिध सभा के सदस्य (डेमोकेट्र-इलिनोइस) जेसे एल जैक्सन जूनियर ने यह बात कही।  पिछले 16 साल से वरिष्ठ सांसद जैक्सन ने न्यूयार्क में कहा कि पाकिस्तान सहयोगी नहीं हो सकता, उन्हें हमें इस बात का विश्वास दिलाना होगा की वह है। जैक्सन ने कहा, मेरे कई सहयोगियों को लगता है की घटनाक्रम के प्रकाश (ऐबटाबाद) में अब पाकिस्तान के साथ रिश्तों का पुनर्मूल्यांकन किया जाना चाहिए। जैक्सन भारत और भारतीय अमेरिकियों के कैपिटोल हिल में संसदीय कॉकस के सक्रिय सदस्य हैं और पहले भी भारत के पक्ष में अपना समर्थन जाहिर करते हुए आवाज उठाते रहे हैं।  जैक्सन पिछले 20 साल से ओबामा के मित्र हैं। उन्होंने कहा, हमें सिर्फ सहायता राशि (पाकिस्तान को) ही नहीं देनी चाहित बल्कि कम से कम इसके बारे में पूछना तो चाहिए। ये कर दाताओं के डॉलर हैं और स्पष्टिकरण जरूरी है।' भारतीय-अमेरिकियों के राजनीति की मुख्यधारा में शामिल होने के सवाल पर उन्होंने कहा कि वर्तमान में कांग्रेस में कई भारतीय मूल के लोग हैं।  उन्होंने कहा कि भविष्य में चार जुलाई (अमेरिकी स्वतंत्रता दिवस) अमेरिकी राष्ट्रपति के रूप में व्हाइट हाउस में किसी हिस्पानवी, इंदिरा गांधी जैसी किसी महिला और यहां तक कि किसी भारतीय अमेरिकी का साक्षी बन सकता है। जैक्सन ने कहा, मुझे नहीं पता कि भारतीयों को इस ऐतिहासिक पल के लिए कितना इंतजार करना पड़ेगा पर यह जरूर होगा। अमेरिका में करीब भारतीय मूल के 20 लाख अमेरिकियों को उठ खड़े होने की सलाह देते हुए उन्होंने कहा कि भारत अमेरिका का विश्वसनीय मित्र है और जरूरत के वक्त देश के साथ हमेशा खड़ा रहेगा लेकिन अवसरवादी पाकिस्तान निश्चय ही नहीं।